A TANÁCS 1009/2008/EK RENDELETE
(2008. október 9.)
a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
Az 1782/2003/EK rendelet (2) 68. cikke arról rendelkezik, hogy a marha- és borjúhúsra vonatkozó támogatás tekintetében a tagállamok az említett rendelet IV. címének 12. fejezetében előírt feltételek mellett nyújtanak kiegészítő támogatást a mezőgazdasági termelőknek.
(2)
Az 1782/2003/EK rendelet 138. cikke értelmében az említett rendelet IV. címének 12. fejezete szerinti közvetlen kifizetésre a mezőgazdasági termelő csak olyan állat után jogosult, amelyet a szarvasmarhák azonosítási és nyilvántartási rendszerének létrehozásáról, továbbá a marhahús és marhahústermékek címkézéséről szóló, 2000. július 17-i 1760/2000/EK európai parlamenti és tanácsi rendelet (3) szerint azonosítottak és nyilvántartásba vettek.
(3)
Az 1760/2000/EK rendelet 7. cikke (1) bekezdésének második francia bekezdése kimondja, hogy minden állattartó köteles minden, a gazdaságba, illetve onnan kifelé irányuló állatmozgást, az állatok gazdaságban történő születését, illetve elhullását, továbbá ezen események időpontját az eseménytől számított, háromtól hét napig terjedő, a tagállam által meghatározott időtartamon belül az illetékes hatóságnak jelenteni.
(4)
Az 1782/2003/EK rendelet 138. cikkében meghatározott kötelezettség alkalmazási körét mindazonáltal tisztázni kell. Az az egyszerű tény, hogy az állat mozgásának, születésének és elhullásának időpontját az 1760/2000/EK rendelet 7. cikke (1) bekezdésének második francia bekezdésében említett időtartamon belül nem jelentik az illetékes hatóságnak, még nem indokolja az állat után járó támogatásból való automatikus kizárást. Az állat birtokon tartási időszakának kezdete is megfelelő időpontnak tekinthető annak ellenőrzésére, hogy az adott állatot valóban azonosították és nyilvántartásba vették-e az 1782/2003/EK rendelet IV. címének 12. fejezete szerinti támogatás odaítélése céljából.
(5)
Az 1782/2003/EK rendelet 138. cikkét ezért ennek megfelelően módosítani kell.
(6)
E módosításnak kizárólag az a célja, hogy lehetővé tegye a támogatási jogosultság megállapítását. A módosítás nem befolyásolja az állatok nyomon követhetőségét, mivel a mezőgazdasági termelőknek továbbra is meg kell felelniük az 1760/2000/EK rendeletben meghatározott valamennyi azonosítási és nyilvántartási követelménynek.
(7)
Az 1782/2003/EK rendelet 138. cikkében meghatározott kötelezettségnek vonatkoznia kell az említett rendelet IV. címének 12. fejezete szerinti valamennyi támogatásra. Mivel a szóban forgó támogatás kifizetésére meghatározott referencia-időszak a naptári év, célszerű e módosítást 2008. január 1-jétől alkalmazni, mégpedig a 2008. naptári évben odaítélt összes támogatás esetében,
ELFOGADTA EZT A RENDELETET:
1. cikk
Az 1782/2003/EK rendelet 138. cikke a következő bekezdéssel egészül ki:
„Emellett az állatok akkor is jogosultnak minősülnek, ha az 1760/2000/EK rendelet 7. cikke (1) bekezdésének második francia bekezdésében megállapított tájékoztatásnak az adott állat birtokon tartási időszakának első napján tettek eleget az e rendelet 144. cikkének (2) bekezdésében említett eljárással összhangban meghatározottak szerint.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2008. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2008. október 9-én.